Osman Topčagić

**Osman Topčagić** (rođen 28. oktobra 1951) predsjednik je Panevropske unije Bosne i Hercegovine, te bivši ambasador Bosne i Hercegovine u Ujedinjenom Kraljevstvu i ambasador Misije Bosne i Hercegovine pri Evropskoj uniji u Bruxellesu.

## Biografija 
Osnovnu školu je završio 1966. u rodnom Sarajevu. Završio je Prvu gimnaziju u Sarajevu, klasični smjer (latinski i grčki jezik) 1970. godine. Diplomirao je na Prirodno-matematičkom fakultetu, Odsjek za matematiku, Opšti smjer, Univerziteta u Sarajevu 1975. godine.

Radnu karijeru je započeo 1975. kao asistent-istraživač u Metalurškom institutu u Zenici. Između ostalog radio je na uvođenju automatizovanog sistema za pretraživanje naučnih informacija iz oblasti metalurgije (METADEX) što je rezultiralo u uspostavi Specijaliziranog centra za naučne informacije. Tokom 1978. godine, kao samostalni programer i organizator radio je na projektima statističke obrade informacija u Republičkom zavodu za statistiku Bosne i Hercegovine. Od 1979. do 1984. radi kao sistem-inženjer specijalista u UNIS-Infos, kasnije UNIS-Unidata, gdje je radio u softverskoj podršci, projektima uvođenja informacionih sistema i održavanju seminara. Bio je vođa projekta za uvođenje informacionog sistema u SDK BiH, uključujući i po prvi put on-line prenos podataka između filijala i ekspozitura.

Od 1985. do 1990, radi kao rukovodilac Informaciono-dokumentacionog centra u UNIS-Institutu, novoformiranoj naučnoj ustanovi u okviru sistema UNIS. Uveo je moderan način online povezivanja i pretraživanja svjetskih baza naučno-tehničkih i poslovnih informacija, automatizaciju biblioteke, korištenje relacionih baza podataka. Od 1990. do 1994, kao direktor Informacionog sistema u UNIS-Komerc uveo je potpunu informatizaciju poslovanja velike firme (1000 zaposlenih) korištenjem najmodernijih računarskih i aplikativnih softverskih rješenja zasnovanih na Oracleovoj relacionoj bazi podataka. Od 1993. do 1994. bio je pomoćnik ministra za Informacioni sistem u MUP RBiH.

Od 1994. do 1996. bio je sekretar Ministarstva vanjskih poslova Republike Bosne i Hercegovine. Osigurao je funkcionisanje Ministarstva i vezu sa diplomatsko-konzularnim predstavništvima u ratnim uslovima, radio na razvoju Ministarstva i diplomatsko-konzularne mreže, redovno održavao kontakte sa stranim diplomatskim predstavnicima te prisustvovao sjednicama Vlade RBiH zamjenjujući ministra. od 1996. do 1998. bio je ambasador u Ministarstvu vanjskih poslova Bosne i Hercegovine. Od 1998. do 2001. bio je ambasador Bosne i Hercegovine u Londonu. Tokom 2002. bio je ministar-savjetnik u Misiji BiH pri EU i NATO u Bruxellesu. Od 2003. do 2008. obnašao je funkciju direktora Direkcije za evropske integracije Bosne i Hercegovine. Radio je na formiranju Direkcije kao novog stalnog tijela Vijeća ministara i ispunjenju uslova za napredak Bosne i Hercegovine u procesu evropskih integracija. U ovom periodu BiH je 16. juna 2008. potpisala Sporazum o stabilizaciji i pridruživanju sa Evropskom unijom. Redovno je prisustvovao sjednicama Vijeća ministara BiH, ostvario brojne posjete evropskim institucijama i državama članicama Evropske unije, nastupao na konferencijama i stručnim skupovima, govorio za medije u zemlji i inostranstvu te je uspostavio radne veze sa partnerima u Evropskoj uniji i državama članicama. Od 2009. do 2012. godine bio je ambasador, Šef Misije BiH pri EU u Bruxellesu. U ovom periodu BiH je ispunila uslove za dobijanje bezviznog režima za putovanja u države uključene u Šengensku grupu (od 1. decembra 2010). Od 2012. do 2015. u Ministarstvu vanjskih poslova Bosne i Hercegovine bio je šef Odsjeka za Evropsku uniju. Od 2016. godine je u redovnoj penziji.

## Ostalo 
Od 2013. do 2018. bio je član Upravnog odbora Univerziteta u Sarajevu. U oktobru 2018. izabran je za predsjednika Panevropske unije Bosne i Hercegovine.

## Priznanja
Odlukom predsjednika Chiraca od 9. maja 2007. godine odlikovan ordenom Chevalier de l’Ordre National du Merite, Republique Francaise.

## Reference 
Kategorija:Rođeni 1951.
Kategorija:Biografije, Sarajevo
Kategorija:Ambasadori Bosne i Hercegovine‎